
Н А Р Е Д Б А  № 2

за символите и наградите 

на Община Бяла 

/приета с Решение №428 по протокол №40/26.02.2018 год., изм. и доп. с Решение № 340 по протокол № 28/31.07.2025 г. на Общински съвет Бяла/

                                                                    БЯЛА - 2018 г.
ГЛАВА ПЪРВА
ОБЩИ ПОЛОЖЕНИЯ

Чл. 1. Настоящата Наредба урежда отношенията от местно значение, свързани с:

1.1. Вида, съдържанието, начина за ползване и реда за полагане на символите и знаците на Община Бяла;

1.2. Званията и наградите на Община Бяла;

1.3. Официален празник на град Бяла.

Чл. 2. Символите и знаците на Община Бяла са:

1. Герб на Община Бяла;

2. Печат на Община Бяла;

3. Знаме на Община Бяла;

4. Ключ на град  Бяла;

5. Огърлица с герба на Общината;

6. Значка „Бяла“.

Чл. 3. Званията и наградите на Община Бяла са:

(1)Звания:

1. Почетен гражданин на град Бяла.

(2) Награди:

1. Почетен знак на Община Бяла;

2. Национална награда „Колю Фичето“;

3. Награда „Будител на годината“;

4. Награда „Милосърдие на годината“;

5. Награда „Бизнесмен на годината“.

Чл. 4. Носителите на звания и награди се вписват в специални книги, както следва:

1. Книга на Почетни граждани на град Бяла;

2. Книга на удостоените с награди на Община Бяла- за носители на Почетен знак на Община Бяла, Национална награда „Колю Фичето“, Награда „ Будител на годината “, Награда „Милосърдие на годината“ и Награда „Бизнесмен на годината”.
ГЛАВА ВТОРА
СИМВОЛИ НА ОБЩИНА БЯЛА


Раздел І
ГЕРБ НА ОБЩИНА БЯЛА
Чл. 5. Гербът на Община Бяла е символ, израз на местното самоуправление и местната администрация. Гербът на Община Бяла има кръгла форма и в него са изобразени характерните особености на града: Мостът на Колю Фичето над река Янтра и Часовниковата кула. В горната половина на кръга е изписано името -  град Бяла.

Чл. 6. (1) Гербът е централен елемент в знамето и печата на Община Бяла. 
(2) Гербът се поставя в кабинетите на Кмета на Общината, Председателя на Общински съвет- Бяла, Заместник-кметовете, Секретаря на Общината, Кметовете на кметства и кметски наместници, Заседателната зала, където се провеждат заседанията на Общински съвет- Бяла, на входа на административната сграда на Общината, в Ритуалната зала на общината и други места по решение на Кмета на Общината или Общински съвет- Бяла.

Чл. 7. Гербът може да се възпроизвежда в различни варианти, да се отпечатва на хартия, да се уголемява или намалява при спазване на съотношенията между отделните елементи в него след получено писмено съгласие от Кмета на Община Бяла и по изработени от общинската администрация изисквания за приложението му.

Раздел ІІ
ПЕЧАТ НА ОБЩИНА БЯЛА

Чл. 8. Печатът на Община Бяла има кръгла форма. В средата му е изобразен гербът на Община Бяла, около герба в горната половина на кръга е разположен надпис „Република България”, а в долната – „Област Русе”.

Чл.9. Печатът на Община Бяла се съхранява от Кмета.

Чл. 10. (1) Печатът на Община Бяла се полага след подписа на Кмета на Община Бяла върху оригиналите на:

1. Споразумения, договори и други документи с важно за Община Бяла значение.

2. Пълномощни за представляване на Община Бяла в отношенията с други държави и побратимени градове.

3.Декларации от името на Община Бяла.

4. Удостоверения за удостояване с наградите на Община Бяла.

5. Други документи с представителен за Общината характер или изискуеми по закон.

(2) Официалният печат на Община Бяла не се поставя върху документи от административно-делови характер.

Раздел ІІІ
ЗНАМЕ НА ОБЩИНА БЯЛА
Чл. 11. Знамето на Община Бяла има правоъгълна форма и е с бял цвят. В средата на знамето е изобразен гербът на Община Бяла. Дръжката на знамето образува прав ъгъл с правоъгълника на знамето. При използване във вертикално положение гербът се поставя прав.

Чл. 12. Знамето се съхранява в кабинета на Кмета.

Чл. 13. Участието на знамето в чествания, тържества и други се осъществява в следните случаи:

1. Националния празник на Република България 3-ти март.

2. Официалните празници на Република България.

3. Празника на град Бяла.

4. Празници и чествания на годишнини от събития с важна роля в историята на Община Бяла и България.

5. Тържествени заседания на Общински съвет- Бяла.
Чл. 14. Знамето на Община Бяла се издига:


1. на централната сграда на общината;


2. на сградите на кметствата в общината;


3. на сградите, в които се провеждат сесии на Общински съвет- Бяла.

Чл. 15. Редът за участие на знамето в тържествата и честванията по чл.13 се урежда във Вътрешни правила, изготвени от Общинска администрация- Бяла, при съобразяване с изискванията на Закона на държавния протокол и Правилника за прилагането му.

Чл. 16. Знамето на Община Бяла може да бъде възпроизведено в различни варианти при условията на чл. 7 от тази наредба.
Раздел ІV
КЛЮЧ НА ГРАД БЯЛА
 
Чл. 17. Символ на изпълнителната власт в Общината е Ключът на град Бяла.

Чл. 18. (1)  Ключът на град Бяла се връчва на Кмета на Общината при встъпването му в длъжност и след полагане на клетва пред Общински съвет- Бяла.

(2) Ключът се съхранява в кабинета на Кмета.

 
Раздел V
ОГЪРЛИЦА С ГЕРБА НА ОБЩИНА БЯЛА
 

Чл. 19. Огърлицата с герба на Община Бяла е символ на изпълнителната власт.

Чл. 20. Огърлицата с герба на Община Бяла се носи от Кмета на Община Бяла при особено тържествени церемонии: официални празници, Празника на град Бяла, тържествени сесии на Общински съвет- Бяла и други градски и национални тържества и ритуали.

 

Раздел VІ
ЗНАЧКА „БЯЛА”
Чл.21. (1) Значката „Бяла” е знак на приобщаване към Община Бяла и представлява контурно-релефно изображение на герба на общината. 

(2) Значката се изработва в два варианта:

1. представителна;

2. сувенирна.
Чл. 22. (1) Като знак с представителен за Общината характер, значка „Бяла” може да се връчва на български и чуждестранни граждани със заслуги при изпълнението на гражданския или служебния им дълг, за принос в развитието на Общината и съхраняването на историческата й памет и за дарителство.

(2) Като знак със сувенирен и рекламен за Общината характер, значка „Бяла” може да се връчва на участници в събития с международен, национален или местен характер.

ГЛАВА ТРЕТА
ПРАЗНИК НА ГРАД БЯЛА
 

Чл. 23. Официалният празник на град Бяла е 6 май – Денят на неговия покровител Свети Георги Победоносец.

Чл. 24. Официалният празник на град Бяла се провежда под патронажа на Кмета на Община Бяла.

ГЛАВА ЧЕТВЪРТА
ЗВАНИЯ И НАГРАДИ НА ОБЩИНА БЯЛА

Раздел І
ПОЧЕТЕН ГРАЖДАНИН НА ГРАД БЯЛА
Чл. 25. (1) Званието “Почетен гражданин на град Бяла” се присъжда приживе или посмъртно на неосъждани български и чуждестранни граждани за:

1. Постоянен и изключителен принос или заслуги за развитието на град Бяла, Община Бяла и Република България;

2. Изключителни постижения в областта на обществено-икономическия, научния, стопанския, социалния, спортния, културния и духовния живот на общината;

3. Дългогодишна творческа и общественополезна дейност за община Бяла;

4. Дарителство с непреходна стойност и обществена значимост за община Бяла;

5. Спечелени високи държавни и международни отличия в областите по т.2;

6. Проявен изключителен героизъм.

(2) Званието се присъжда по повод Празника на града 6 май и в изключителни случаи.

(3) Званието се придружава от удостоверение и “Почетен знак на Община Бяла“.
 Чл. 26. (1) Номинации за званието се внасят до Председателя на Общински съвет- Бяла от физически и юридически лица, Кмета на Общината, общинските съветници.

(2) Номинациите се внасят в срок до края на месец март по повод Празника на града, а при извънредни обстоятелства – при възникването им.

Чл. 27. (1) Номинациите се разглеждат от комисия в състав:

1. Председател – Председателят на Общински съвет- Бяла;

2. Членове – председателите на постоянните комисии на Общински съвет- Бяла;

3. Кметът на Общината може да присъства на заседанията без право на глас.

(2) Комисията произнася своето решение в 14-дневен срок от крайната дата за приемане на номинации.

Чл. 28.  (1) Удостояването със званието „Почетен гражданин на град Бяла“ се извършва с решение на Общински съвет- Бяла, взето на тържествена сесия.

(2) Церемонията по обявяването на решението и удостояването със званието „Почетен гражданин на град Бяла“ се извършва по време на същата тържествена сесия.

Чл. 29. (1) Имената на удостоените със званието „Почетен гражданин на град Бяла“ се вписват в Книга на почетните граждани. Тя има ролята на регистър на удостоените с това звание.

(2) Книгата на почетните граждани се съхранява при Кмета на Община Бяла.

Чл. 30. (1) Общински съвет- Бяла със свое решение може да отнеме званието „Почетен гражданин на град Бяла” на лица, които:

1. след присъждане на званието са осъдени за умишлено престъпление от общ характер по Наказателния кодекс на Република България;

2. със свои действия, обръщения или послания петнят доброто име на града и на Република България;

3.писмено са заявили това свое желание.

(2) Решението за отнемане на званието се приема от Общински съвет- Бяла с гласуване с мнозинство повече от половината от присъстващите съветници.

(3) Лишените от званието „Почетен гражданин на град Бяла” са длъжни да върнат Почетния знак и удостоверение в едномесечен срок след решението на Общински съвет- Бяла за лишаване от звание. Имената им се заличават от Книгата на почетните граждани.

  

Раздел IІ
ПОЧЕТЕН ЗНАК НА ОБЩИНА БЯЛА
 

Чл. 31. (1) Почетният знак на Община Бяла се връчва от Кмета на Общината на лица с особен принос и заслуги към Бяла и Република България. Той е израз на идентичността с Общината и  на признателността на общността към изявени членове, които имат значителен принос за нейното развитие и просперитет.

(2) 3накът се придружава от грамота.

(3) Имената на удостоените се вписват в Книга на удостоените с награди на Община Бяла.

(4) Почетният знак на Община Бяла представлява метално изображение на герба на Община Бяла, който се връчва и на удостоените със званието „Почетен гражданин на град Бяла”.
Раздел IIІ
НАЦИОНАЛНА НАГРАДА „КОЛЮ ФИЧЕТО“
Чл. 32. (1) Национална награда “Колю Фичето” се учредява от Община Бяла в чест на 150-годишнината от построяването на моста на Колю Фичето край Бяла. 

(2) Национална награда “Колю Фичето” се връчва ежегодно за значителни заслуги и принос в реставрацията на паметници на културата от местно и национално значение.

Чл. 33. Наградата представлява художествено-пластичен знак с надпис „Национална награда „Колю Фичето”“ и съответната година, придружен с диплом.

Чл. 34. За Национална награда “Колю Фичето” може да бъдат номинирани български и чуждестранни лица със значителни заслуги и принос в областта на реставрацията на паметници на културата от местно и национално значение.

Чл. 35. (1) Номинации за наградата се внасят до Кмета на Общината от физически и юридически лица и общински съветници с писмена мотивация в срок до 15 април на всяка календарна година.

(2) За номиниране се представят следните документи:

1. мотиви за номинацията в обем до две страници;

2. документи, аргументиращи мотивите за номинацията;

3. кратка творческа биография на номинирания.

Чл. 36. Национална награда “Колю Фичето” не се присъжда посмъртно.

Чл. 37. (1) Носителят на Национална награда “Колю Фичето” се определя от назначена със заповед на Кмета на Общината Специализирана комисия.

(2) В състава на Специализираната комисия по присъждане на наградата влизат, както следва: двама представители на общинската администрация, един от които – председател, един общински съветник и двама представители с компетентност в областта на дейности, свързани с опазването на паметници на културата.

(3) Специализираната комисия разглежда на закрито заседание постъпилите по реда на чл. 35 предложения, като чрез явно гласуване и обикновено мнозинство изготвя свое предложение за класирани от първо до трето място лица. Наградата се връчва на класираното на първо място лице.

(4) Заседанията на комисията се провеждат в срок до 30 април на текущата година.

(5) В комисията не се допуска участието на лица, които са в роднински или служебни взаимоотношения с предложените за награждаване лица или организации. Членовете на комисията попълват декларация за липсата на тези обстоятелства след получаване на списъка с номинираните, както и на всеки етап, когато настъпи промяна в декларираните данни. 

(6) Комисията съставя писмен протокол за решенията си, съдържащ конкретна мотивировка за присъдената награда.

(7) Допуска се наградата да не бъде присъдена.

Чл. 38. (1) Национална награда “Колю Фичето” се връчва от Кмета на Общината на тържествена церемония.

 (2) Имената на наградените и техните отличени постижения се вписват в Книга на удостоените с награди на Община Бяла.


Раздел IV
НАГРАДА „БУДИТЕЛ НА ГОДИНАТА“
 

Чл. 39. Наградата “Будител на годината” се връчва ежегодно за активно популяризиране и извеждане в приоритет знанието за националната история и правилната употреба на майчиния език, както и преклонението към родната култура и национален дух в Община Бяла. 

Чл. 40. Наградата представлява художествено-пластичен знак с надпис „Награда „Будител на годината”“ и съответната година, придружен с диплом.

Чл. 41. За Награда “Будител на годината” може да бъдат номинирани български и чуждестранни физически лица със значителни заслуги и принос в областта на популяризирането и извеждането в приоритет на знанието за националната история и правилната употреба на майчиния език, както и преклонението към родната култура и национален дух в Община Бяла, като преподаватели, художници, писатели, самодейци и др.

Чл. 42. (1) Номинации за наградата се внасят до Кмета на Общината от физически и юридически лица и общински съветници с писмена мотивация в срок до 15 април на всяка календарна година. 

(2) Номинации не могат да се правят от самите кандидати за наградата.

(3) За номиниране се представят следните документи:

1. мотиви за номинацията в обем до две страници;

2. документи, аргументиращи мотивите за номинацията;

3. кратка творческа биография на номинирания.

Чл. 43. Награда “Будител на годината” не се присъжда посмъртно.

Чл. 44. (1) Носителят на Награда “Будител на годината” се определя от назначена със заповед на Кмета на Общината Експертна комисия.

(2) В състава на Експертната комисия по присъждане на наградата влизат, както следва: двама представители на общинската администрация, един от които – председател,  и един общински съветник от Общински съвет- Бяла. Номинирано за наградата лице не може да участва в работата на комисията.

(3) Експертната комисия разглежда на закрито заседание постъпилите по реда на чл. 42 предложения, като чрез явно гласуване и обикновено мнозинство изготвя свое предложение за класирани от първо до трето място лица. Наградата се връчва на класираното на първо място лице.

(4) Заседанията на комисията се провеждат в срок до 30 април на текущата година.

(5) В комисията не се допуска участието на лица, които са в роднински или служебни взаимоотношения с предложените за награждаване лица. Членовете на комисията попълват декларация за липсата на тези обстоятелства след получаване на списъка с номинираните, както и на всеки етап, когато настъпи промяна в декларираните данни.

(6) Комисията съставя писмен протокол за решенията си, съдържащ конкретна мотивировка за присъдената награда.

(7) Допуска се наградата да не бъде присъдена.

Чл. 45. (1) Награда “Будител на годината” се връчва от Кмета на Общината на тържествена церемония.

(2) Имената на наградените и техните отличени постижения се вписват в Книга на удостоените с награди на Община Бяла.

 Раздел V
НАГРАДА „МИЛОСЪРДИЕ НА ГОДИНАТА“
 

Чл. 46. Наградата “Милосърдие на годината” се връчва ежегодно за дейност, за проявен професионализъм, за научни достижения, за висока гражданска отговорност в областта на здравеопазването, социалната политика  и хуманитарните дейности в Община Бяла. 

Чл. 47. Наградата представлява художествено-пластичен знак с надпис „Награда „Милосърдие на годината”“ и съответната година, придружен с диплом.

Чл. 48. За Награда “Милосърдие на годината” може да бъдат номинирани български и чуждестранни физически лица с дейност, проявен професионализъм, научни достижения, висока гражданска отговорност в областта на здравеопазването, социалната политика и хуманитарните дейности в Община Бяла, като лекари, медицински сестри, социални работници, доброволци, дарители и др.

Чл. 49. (1) Номинации за наградата се внасят до Кмета на Общината от физически и юридически лица и общински съветници с писмена мотивация в срок до 15 април на всяка календарна година. 

(2) Номинации не могат да се правят от самите кандидати за наградата.

(3) За номиниране се представят следните документи:

4. мотиви за номинацията в обем до две страници;

5. документи, аргументиращи мотивите за номинацията;

6. кратка творческа биография на номинирания.

Чл. 50. Награда “Милосърдие на годината” не се присъжда посмъртно.

Чл. 51. (1) Носителят на Награда “Милосърдие на годината” се определя от назначена със заповед на Кмета на Общината Експертна комисия.

(2) В състава на Експертната комисия по присъждане на наградата влизат, както следва: двама представители на общинската администрация, един от които – председател,  и един общински съветник от Общински съвет- Бяла. Номинирано за наградата лице не може да участва в работата на комисията.

 (3) Експертната комисия разглежда на закрито заседание постъпилите по реда на чл. 49 предложения, като чрез явно гласуване и обикновено мнозинство изготвя свое предложение за класирани от първо до трето място лица. Наградата се връчва на класираното на първо място лице.

(4) Заседанията на комисията се провеждат в срок до 30 април на текущата година.

(5) В комисията не се допуска участието на лица, които са в роднински или служебни взаимоотношения с предложените за награждаване лица. Членовете на комисията попълват декларация за липсата на тези обстоятелства след получаване на списъка с номинираните, както и на всеки етап, когато настъпи промяна в декларираните данни.

(6) Комисията съставя писмен протокол за решенията си, съдържащ конкретна мотивировка за присъдената награда.

(7) Допуска се наградата да не бъде присъдена.

Чл. 52. (1) Награда “Милосърдие на годината” се връчва от Кмета на Общината на тържествена церемония.

(2) Имената на наградените и техните отличени постижения се вписват в Книга на удостоените с награди на Община Бяла.

 Раздел VI
НАГРАДА „БИЗНЕСМЕН НА ГОДИНАТА“
 

Чл. 53. Наградата “Бизнесмен на годината” се връчва ежегодно за принос и дейност в развитието икономиката на Община Бяла. 

Чл. 54. Наградата представлява художествено-пластичен знак с надпис „Награда „Бизнесмен на годината”“ и съответната година, придружен с диплом.

Чл. 55. За Награда “Бизнесмен на годината” може да бъдат номинирани български и чуждестранни физически и юридически лица с принос и дейност в развитието на икономиката на Община Бяла.

Чл. 56. (1) Номинации за наградата се внасят до Кмета на Общината от физически и юридически лица и общински съветници с писмена мотивация в срок до 15 април на всяка календарна година. 

(2) Номинации не могат да се правят от самите кандидати за наградата.

(3) За номиниране се представят следните документи:

1. мотиви за номинацията в обем до две страници;

2. документи, аргументиращи мотивите за номинацията;

3. кратка творческа биография на номинирания.

Чл. 57. Награда “Бизнесмен на годината” не се присъжда посмъртно.

Чл. 58. (1) Носителят на Награда “Бизнесмен на годината” се определя от назначена със заповед на Кмета на Общината Експертна комисия.

(2) В състава на Експертната комисия по присъждане на наградата влизат, както следва: двама представители на общинската администрация, един от които – председател,  и един общински съветник от Общински съвет- Бяла. Номинирано за наградата лице не може да участва в работата на комисията.

 (3) Експертната комисия разглежда на закрито заседание постъпилите по реда на чл. 56 предложения, като чрез явно гласуване и обикновено мнозинство изготвя свое предложение за класирани от първо до трето място лица. Наградата се връчва на класираното на първо място лице.

(4) Заседанията на комисията се провеждат в срок до 30 април на текущата година.

(5) В комисията не се допуска участието на лица, които са в роднински или служебни взаимоотношения с предложените за награждаване лица или организации. Членовете на комисията попълват декларация за липсата на тези обстоятелства след получаване на списъка с номинираните, както и на всеки етап, когато настъпи промяна в декларираните данни.

(6) Комисията съставя писмен протокол за решенията си, съдържащ конкретна мотивировка за присъдената награда.

(7) Допуска се наградата да не бъде присъдена.

Чл. 59. (1) Награда “Бизнесмен на годината” се връчва от Кмета на Общината на тържествена церемония.

(2) Имената на наградените и техните отличени постижения се вписват в Книга на удостоените с награди на Община Бяла.

ГЛАВА ПЕТА
АДМИНИСТРАТИВНОНАКАЗАТЕЛНИ  РАЗПОРЕДБИ
Чл. 60. Забранява се ползването на символите на Община Бяла за политически и религиозни послания или по начин, който уронва престижа й.

Чл. 61. (1) За нарушение на разпоредбите на настоящата Наредба, виновните лица се наказват с административно наказание – глоба в размер от 50 до 500 лв.

(2) При повторно нарушение виновните лица се наказват с глоба от 500 лв. до 1000 лева.

( 3) За нарушение на разпоредбите на настоящата наредба от юридически лица,  се налага наказание имуществена санкция в размер от 200 до 1000 лева.

(4) При повторно нарушение от юридически лица се налага  имуществена санкция в размер от 1 000 до 2 000 лева.

(5) Установените в тази наредба наказания се налагат, ако за същото нарушение не е предвидено по-тежко наказание в друг нормативен акт от по-висока степен.

Чл. 62. Наказателните постановления за нарушенията по тази Наредба се издават от Кмета на Община Бяла въз основа на акт, съставен от длъжностни лица от Общинската администрация, определени със Заповед на кмета на общината.

 Чл. 63. За образуването на административно-наказателни производства за нарушения на тази наредба, съставянето на актове, издаването, връчването и обжалването на наказателни постановления и тяхното изпълнение, се прилагат разпоредбите на Закона за административните нарушения и наказания.

ПРЕХОДНИ И ЗАКЛЮЧИТЕЛНИ РАЗПОРЕДБИ
§ 1. Кметът, в съответствие с разпоредбите на нормативните актове за защита на интелектуалната и индустриалната собственост, извършва действията по регистрация и защита на символите на Общината и наименованията за произход и организира публикуване имената на носителите на почетни звания, почетни знаци и награди на Община Бяла в уебсайта на Общината.

§ 2. С настоящата Наредба се отменя Наредба за символиката и почетните граждани на град Бяла, приета с Решение № 99 по протокол № 7/27.07.2005 г. на Общински съвет- Бяла.

§ 3. Настоящата Наредба влиза в сила от датата  на публикуването  й на  официалната  интернет страница  на  Община  Бяла.

§ 4. За неуредени в настоящата наредба въпроси Общински съвет- Бяла  приема отделни решения.

§ 5. Настоящата наредба е приета на основание чл.21, ал.2 от ЗМСМА с Решение № 428 по протокол № 40/26.01.2018 г. на Общински съвет Бяла.

§ 6.  /нов с Решение №340 по протокол №28/31.07.2025 г., в сила от датата, определена в Решение на Съвета на Европейския съюз за приемането на еврото от Република България, прието в съответствие с чл. 140, параграф 2 от Договора за функционирането на Европейския съюз и Регламент на Съвета на Европейския съюз, приет в съответствие с чл. 140, параграф 3 от Договора за функционирането на Европейския съюз/ Всички стойности, посочени в левове в текста на настоящата наредба, се превалутират съгласно правилата на чл. 12 от Закона за въвеждане на еврото в Република България и се закръгляват съгласно правилата на чл. 13 от Закона за въвеждане на еврото в Република България.
ЗАКЛЮЧИТЕЛНИ РАЗПОРЕДБИ

към Наредба за изменение и допълнение на Наредба № 2 за символите и наградите на Община Бяла

/приета с Решение № 340 по протокол № 28/31.07.2025 г. на Общински съвет Бяла/
§ 2. /нов с Решение №340 по протокол №28/31.07.2025 г./ Наредбата за изменение и допълнение на Наредба № 2 за символите и наградите на Община Бяла е приета с Решение № 340 по протокол № 28 от 31.07.2025 г. на Общински съвет Бяла и влиза в сила от датата, определена в Решение на Съвета на Европейския съюз за приемането на еврото от Република България, прието в съответствие с чл. 140, параграф 2 от Договора за функционирането на Европейския съюз и Регламент на Съвета на Европейския съюз, приет в съответствие с чл. 140, параграф 3 от Договора за функционирането на Европейския съюз.
                                ПРЕДСЕДАТЕЛ НА ОБЩИНСКИ 

                                                            СЪВЕТ БЯЛА: 


                                                                                        МАРИАН АНТОНОВ

